ธ.ก.ส. ตั้งโต๊ะปล่อยกู้เกษตรกรหวังชะลอขุดมัน
ธ.ก.ส. ตั้งโต๊ะ 9,000 ล้าน ปล่อยกู้เกษตรกรหวังชะลอขุดมัน สูงสุดไม่เกินรายละ 5 หมื่น ดอกเบี้ย 0% นาน 3 เดือน
15 มี.ค. 2555

ธ.ก.ส. ตั้งโต๊ะ 9,000 ล้าน ปล่อยกู้เกษตรกรหวังชะลอขุดมัน สูงสุดไม่เกินรายละ 5 หมื่น ดอกเบี้ย 0% นาน 3 เดือน
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากแนวโน้มราคามันสำปะหลังที่ยังทรงตัวในระดับที่ต่ำกว่าราคารับจำนำ ประกอบกับจุดรับฝากที่เข้าร่วมโครงการยังมีจำนวนน้อยเนื่องจากอยู่ระหว่างการขอเข้าร่วมโครงการกับองค์การคลังสินค้า (อคส.) ดังนั้น เพื่อบรรเทาความเดือดร้อนของเกษตรกรผู้ปลูกมันสำปะหลังที่ยังไม่สามารถเข้าร่วมโครงการรับจำนำมันสำปะหลังปี 2554/55 ได้ และมีความจำเป็นต้องใช้จ่ายในครัวเรือน ธ.ก.ส. จึงได้สนับสนุนเงินทุนเพื่อเป็นค่าใช้จ่ายให้แก่เกษตรกรในการชะลอการขุดมันสำปะหลังปี 2554/55 โดย ธ.ก.ส. ได้เตรียมงบประมาณเพื่อดำเนินโครงการนี้ไว้ 9,000 ล้านบาท
สำหรับหลักเกณฑ์การจ่ายเงินกู้ในโครงการดังกล่าว เกษตรกรผู้กู้เงินจะต้องเป็นเกษตรกรที่ขึ้นทะเบียนผู้ปลูกมันสำปะหลัง ปีการผลิต 2554/55 กับกระทรวงเกษตรและสหกรณ์ละมีหนังสือรับรอผลการขึ้นทะเบียน เป็นลูกค้า ธ.ก.ส. และมีผลผลิตมันสำปะหลังที่ยังไม่ได้ขุดในแปลงปลูกของตนเอง โดยการสนับสนุนเงินกู้ของเกษตรกรแต่ละรายไม่เกิน 30% ของมูลค่าผลผลิตที่ยังไม่ได้ขุด และสูงสุดไม่เกินรายละ 5 หมื่นบาท 
ทั้งนี้ การประเมินผลผลิตส่วนที่ยังไม่ได้ขุดจะคำนวณโดยใช้ราคาจำนำตามที่โครงการรับจำนำมันสำปะหลังกำหนดตามระยะเวลา คือ เดือนมี.ค. 2555 ราคากิโลกรัมละ 2.80 บาท เดินเม.ย. ราคากิโลกรัมละ 2.85 บาท และเดือนพ.ค. ราคากิโลกรัมละ 2.90 บาท ซึ่งในช่วงเวลานี้ เกษตรกรสามารถกู้เงินเพื่อชะลอการขุดมันสำปะหลังได้ตั้งแต่เดือนมี.ค.ถึงเดือนพ.ค. 2555 กำหนดชำระเงินกู้ให้เสร็จสิ้นภายใน 3 เดือน นับจากเดือนที่รับเงินกู้ โดย ธ.ก.ส. จะไม่คิดอัตราดอกเบี้ยในการกู้เงินของเกษตรกร